
Către:

BIROUL PERMANENT

AL

CAMEREI DEPUTAŢILOR,

 
Vă înaintăm, alăturat, RAPORTUL COMUN asupra propunerii legislative pentru completarea Legii 265/2004 privind regimul armelor şi al muniţiilor, transmisă Comisiei juridică, de disciplină şi imunităţi și Comisiei pentru apărare, ordine publică şi siguranţă naţională  pentru examinare pe fond, cu adresa Plx.431/2018 din 3 septembrie  2018.
În raport de obiectul şi conţinutul său, propunerea legislativă face parte din categoria legilor ordinare.


	PREŞEDINTE,

Eugen NICOLICEA 
	PREŞEDINTE,

Dorel-Gheorghe CĂPRAR

	COMISIA JURIDICĂ,

DE DISCIPLINĂ ŞI IMUNITĂŢI
	COMISIA PENTRU APĂRARE, ORDINE PUBLICĂ ȘI SIGURANȚĂ NAȚIONALĂ

	Nr.4c-13/686
	4c-15/ 537


București, 26.09.2018  
Plx 431/2018

RAPORT COMUN  

asupra propunerii legislative pentru completarea 
Legii 265/2004 privind regimul armelor şi al muniţiilor   

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere, în fond, cu propunerea legislativă pentru completarea Legii 265/2004 privind regimul armelor şi al muniţiilor, trimisă cu adresa nr. Pl-x 431 din 3 septembrie 2018.

Senatul, în calitate de primă Cameră sesizată, a respins propunerea legislativă în şedinţa din 10 iulie 2018.
Consiliul Legislativ  a avizat favorabil propunerea legislativă, cu observaţii şi propuneri, conform adresei cu nr.397 din 2 mai 2018.

Consiliul Economic şi Social a avizat favorabil iniţiativa legislativă, conform adresei cu nr.1662 din 17 aprilie 2018, cu observaţia că este necesară modificarea proiectului de act normativ în sensul corectării erorii privitoare la numărul legii modificate, propunerea legislativă referindu-se la Legea nr.295/2004 privind regimul armelor şi al muniţiilor, republicată, cu modificările şi completările ulterioare.

Guvernul României nu susţine adoptarea acestei iniţiative legislative, conform punctului de vedere transmis prin adresa cu nr.953/DPSG din 21 mai 2018.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare completarea Legii 265/2004 privind regimul armelor şi al muniţiilor, republicată, cu modificările şi completările ulterioare, (Legii nr.295/2004), în sensul reglementării condiţiilor pe care trebuie să le îndeplinească armurierii în vederea autorizării pentru desfăşurarea operaţiunilor de casare şi distrugere a armelor letale şi neletale, precum şi a pieselor acestora.

         Comisia juridică, de disciplină şi imunităţi a dezbătut iniţiativa legislativă în şedinţa din ziua de 18 septembrie 2018.

  La şedinţă au fost prezenţi 25 deputaţi din totalul de 25 membri ai Comisiei.

  În temeiul prevederilor art.56 alin.(2) din Regulamentul Camerei Deputaţilor, republicat, cu modificările şi completările ulterioare, la dezbaterea propunerii legislative au participat, în calitate de invitaţi, domnii Badea Angelo şi Roşoga Dan, comisari şefi în cadrul Direcţiei Arme, Explozivi şi Substanţe Periculoase – I.G.P.R., Ministerul Afacerilor Interne. 

          În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să aprobe un raport preliminar de respingere a Propunerii legislative pentru completarea Legii 265/2004 privind regimul armelor şi al muniţiilor, întrucât “cadrul legal actual este în măsură să asigure un control eficient şi o trasabilitate a materialelor rezultate ca urmare a casării/distrugerii, prin prisma faptului că permite doar unei singure categorii de armurieri să efectueze operaţiuni de casare/distrugere şi gestionare a materialelor rezultate în urma efectuării acestor operaţiuni”. Pentru asigurarea integrării dispoziţiilor propuse prin prezenta iniţiativă legislativă în actul normativ de bază în mod coerent şi pentru evitarea dublei reglementări, ar fi fost necesar ca prin proiectul de act normativ să fie iniţiate şi alte intervenţii asupra Legii nr.295/2004.

Comisia pentru apărare, ordine publică şi siguranţă naţională a dezbătut iniţiativa legislativă în şedinţa din ziua de 26 septembrie 2018.


La lucrările Comisiei au fost prezenţi conform listei de prezență.

În temeiul prevederilor art.56 alin.(2) din Regulamentul Camerei Deputaţilor, republicat, cu modificările şi completările ulterioare, la dezbaterea propunerii legislative au participat în calitate de invitați,  domnul Secretar de Stat Valeriu Mihai din cadrul Ministerului Afacerilor Interne și domnul Badea Angelo, comisar şef în cadrul Direcţiei Arme, Explozivi şi Substanţe Periculoase – I.G.P.R.
În urma dezbaterilor, membrii Comisiei pentru apărare, ordine publică şi siguranţă naţională,  au hotărât cu unanimitate  de voturi respingerea propunerii legislative, din considerentele prezentate mai sus. 
În raport de obiectul şi conţinutul său, iniţiativa legislativă face parte din categoria legilor ordinare.

	PREŞEDINTE,

Eugen NICOLICEA 


	PREŞEDINTE,

Dorel-Gheorghe CĂPRAR

	SECRETAR,

Aida-Cristina CĂRUCERU


	SECRETAR,

Dumitru LUPESCU


